দ্য ওয়েক অফ দ্য লরেলাই লি

***"দ্য ওয়েক অফ দ্য লরেলাই লি: বিং অ্যান অ্যাকাউন্ট অফ দ্য ফার্দার অ্যাডভেঞ্চারস অফ জ্যাকি ফেবার, অন হার ওয়ে টু বোটানি বে"*** এলএ মেয়ারের লেখা একটি ঐতিহাসিক উপন্যাস যা ২০১০ সালে প্রকাশিত হয়। এটি ব্লাডি জ্যাক অ্যাডভেঞ্চার ধারাবাহিকের অষ্টম কিস্তি। উপন্যাসটি ১৯ শতকের গোড়ার দিকের পটভূমিতে জ্যাকি ফেবার ওরফে ব্লাডি জ্যাক নামে এক কিশোরী মেয়েকে নিয়ে লেখা।

*দ্য ওয়েক অফ দ্য লরেলাই লি*র পূর্বসূরি উপন্যাসগুলো হচ্ছে, *[[ব্লাডি জ্যাক (উপন্যাস)|ব্লাডি জ্যাক]]* (২০০২), *কার্স অফ দ্য ব্লু ট্যাটু* (২০০৪), *[[আন্ডার দ্য জলি রজার]]* (২০০৫), *ইন দ্য বেলি অফ দ্য ব্লাডহাউন্ড* (২০০৬), *মিসিসিপি জ্যাক* (২০০৭), *[[মাই বনি লাইট হর্সম্যান]]* (২০০৮), এবং *[[র‍্যাপচার অফ দ্য ডিপ (উপন্যাস)|র‍্যাপচার অফ দ্য ডিপ]]* (২০০৯)। এর উত্তরসূরি উপন্যাসগুলো হলো, *দ্য মার্ক অফ দ্য গোল্ডেন ড্রাগন* (২০১১), *ভিভা জ্যাকুয়েলিনা!* (২০১২), *বস্টন জ্যাকি* (২০১৩) এবং *ওয়াইল্ড রোভার নো মোর* (২০১৬)।

## প্লট পরিচিতি
জ্যাকি ক্যারিবীয় সাগর থেকে উদ্ধার করা স্প্যানিশ সোনা দিয়ে লরেলাই লি নামে একটি জাহাজ কিনেছে। লন্ডনে পৌঁছানোর পর তাকে জলদস্যুতার অভিযোগে গ্রেপ্তার করা হয়। মৃত্যুদণ্ডের পরিবর্তে জ্যাকিকে অস্ট্রেলিয়ার পেনাল কলোনিতে যাবজ্জীবন কারাদণ্ড দেওয়া হয়। মরার উপর খাড়ার ঘায়ের মত জ্যাকির কাছ থেকে লরেলাই লি কেড়ে নেওয়া হয় এবং জ্যাকি ও আরও ২০০ জন মহিলা কয়েদীকে পেনাল কলোনিতে নিয়ে যাওয়ার জন্য তারই জাহাজ ব্যবহার করা হয়।

## সারসংক্ষেপ
উপন্যাসটির পূর্ববর্তী কিস্তি *[[র‍্যাপচার অফ দ্য ডিপ (উপন্যাস)|র‍্যাপচার অফ দ্য ডিপ]]*-এ ব্রিটিশ নৌ-গোয়েন্দা সংস্থা জ্যাকিকে ক্যারিবীয় সাগরের তলদেশ থেকে স্প্যানিশ সোনা উদ্ধার করার অভিযানে নামতে বাধ্য করে। জ্যাকি ডাইভিং বেলের সাহায্যে সেই সোনা উদ্ধার করে, যার কিছুটা এখনও তার কাছেই রয়েছে। জ্যাকি সোনার যে অংশটুকু নিজের জন্য রেখেছিল তা দিয়ে *লরেলাই লি* নামে একটি জাহাজ কেনে। লরেলাই *লিতে* চারটি বড় কামরা, ২৪টি সাধারণ আকারের কামরা এবং তিন স্তরের খোলা জায়গায় দোলনা-বিছানা (হ্যামক) খাটানোর জায়গা রয়েছে। জ্যাকি তার জাহাজে আটলান্টিক মহাসাগর জুড়ে যাত্রী পরিবহনের পরিকল্পনা করে।

লন্ডনে ফিরে যাওয়ার পূর্বে জ্যাকি ও তার প্রাণের বন্ধু অ্যামি ডোভেকোটে অ্যামিদের পারিবারিক খামারে ঘুরতে যায়। খামারে গিয়ে জ্যাকির সঙ্গে তার বন্ধু এবং অ্যামির ভাই র‍্যান্ডালের দেখা হয়। জ্যাকি জানতে পারে যে র‍্যান্ডাল মার্কিন নৌসেনাবাহিনীতে যোগ দিয়েছে এবং শীঘ্রই সমুদ্রে যাচ্ছে। খামারে তারা একটি ধর্মীয় পুনর্জাগরণ সভায় যোগ দেয়। সভাতে জ্যাকির তার পুরানো সহযোগী মি. ফেনেল এবং মি. বিনের সাথে দেখা হয়—যারা দুজনেই পেশায় মঞ্চ পরিবেশক। তারা একটি মেয়ের সাথে অনুষ্ঠানটি উপস্থাপন করছিল। জ্যাকি পরে বুঝতে পারে যে মেয়েটি আসলে পলি ভন—জ্যাকির সেই চিপসাইডের গ্যাংয়ের পুরানো সদস্য। জেমি জ্যাকিকে একটি চিঠি পাঠিয়ে জানায় ব্রিটিশ নৌপ্রশাসন শীঘ্রই জ্যাকির বিরুদ্ধে সমস্ত অভিযোগ থেকে তাকে দায়মুক্তি দেবে। জেমির সাথে পুনরায় মিলিত হওয়ার জন্য উদ‍্গ্রীব জ্যাকি ইংল্যান্ডের উদ্দেশ্যে যাত্রা করে। যাত্রাপথে জেমি তাকে আরেকটি চিঠিতে জানায় যে ব্রিটিশ নৌপ্রশাসনের নেতৃত্ব পরিবর্তিত হয়েছে। জ্যাকি এবং জেমি উভয়ই এখন দাগি আসামি। জেমি অবিলম্বে গ্রেপ্তার হওয়ার আশঙ্কা করছে। জ্যাকি লন্ডনে পৌঁছালে তার পুরানো শত্রু ব্লিফিল এবং ফ্ল্যাশবি তাকে নিউগেট কারাগারে নিয়ে যায়। জ্যাকি আদালতের সামনে হাজির হয় এবং অস্ট্রেলিয়ার পেনাল কলোনিতে তাকে যাবজ্জীবন কারাদণ্ড দেওয়া হয়। তবে এখানেই জ্যাকির দুঃখের শেষ নয়, তার জাহাজ *লরেলাই লি* বাজেয়াপ্ত করা হয় এবং জ্যাকিকে তারই জাহাজ করে অস্ট্রেলিয়ায় নিয়ে যাওয়ার ব্যবস্থা করা হয়। তার সঙ্গে থাকে আরও ২৫০ জন মহিলা কয়েদী, যাদের অস্ট্রেলিয়ার জনসংখ্যা বাড়ানোর জন্য "প্রজননকারী" হিসেবে নিয়ে যাওয়া হচ্ছে। জ্যাকি লন্ডন যাত্রার পূর্বেই লরেলাই লি জাহাজটিকে আটলান্টিক মহাসাগরে যাত্রী পরিবহনের উপযোগী করে সাজিয়ে নিয়েছিল, তাই এটি অস্ট্রেলিয়ায় যাত্রার জন্যও পুরোপুরি প্রস্তুত ছিল। *লরেলাই* জাহাজে তিন স্তরে দোলনা-বিছানা (হ্যামক) খাটানোর খোলা জায়গা রয়েছে। কোন স্তরটি সবচেয়ে ভালো তা আগে থেকেই জানা থাকায় জ্যাকি তার নতুন মেয়েদের দল এবং নিজের জন্য প্রথমেই গিয়ে শীর্ষ স্তরটি দখল করে। জাহাজে চারটি দল গঠিত হয়। লিজি, জুডি এবং টার্টান দলের নামকরণ করা হয় তাদের দলনেতাদের নামে। জ্যাকির দলের নাম থাকে নিউগেটার্স ক্রু। তার দলে মেরি ওয়েড এবং এস্থার আব্রাহাম নামে দুটি মেয়ে ছিল। ক্যাপ্টেন লাফটন মেয়েদের বলেন যে জিব্রাল্টার প্রণালীতে পৌঁছানোর পর হ্যামকের খাটানোর বিভিন্ন স্তর নিলামে বিক্রি করা হবে। বাকি তিনটি দলের নারীরা ছিল পতিতা, তাই সেই পথেই তারা তাদের অর্থ উপার্জনের পরিকল্পনা করে। জ্যাকি সহ বারোজন মেয়ে নিয়ে গঠিত নিউগেটার্স ক্রু অর্থ উপার্জনের জন্য জাহাজের কাপড় পরিষ্কার করার পরিকল্পনা করে। ক্যাপ্টেন লাফটন মেয়েদের এবং নাবিকদের আরও বলেন যে তাদের একসাথে মেলামেশা করতে কিংবা শারীরিক সম্পর্ক স্থাপন করতে কোনো বাধা নেই। অস্ট্রেলিয়ায় পৌঁছানোর পর যদি দেখা যায় কোনও মেয়ে এর মধ্যেই গর্ভবতী হয়েছে বা সন্তান প্রসব করেছে তাহলে ক্যাপ্টেন আরও বেশি অর্থ পাবে। তাই তাদের শারীরিক মেলামেশা করতে স্বাগত জানানো হয় এবং বিনিময়ে তারা এক শিলিং পাবে বলে ঘোষণা করা হয়।

এবার জেমির কাছ থেকে জ্যাকির জন্য আসা চিঠির দিকে উপন্যাসের কাহিনির মোড় ফেরে। চিঠিগুলি যদিও জ্যাকির কাছে পৌঁছায় না, তবে জেমির সাথে কী ঘটেছিল তা পাঠককে জানানো হয়। চিঠি থেকে জানা যায় জেমিকে রাজার সাথে প্রতারণার অভিযোগে দোষী সাব্যস্ত করা হয়েছে এবং অস্ট্রেলিয়ার পেনাল কলোনিতে সাত বছরের কারাদণ্ড দেওয়া হয়েছে। জেলের রক্ষীরা জেমিকে জানিয়েছে যে জ্যাকিকে ফাঁসি দেওয়া হয়নি বরং তাকে অস্ট্রেলিয়ায় পাঠানো হয়েছে। তার বাবা এবং ভাই এই তথ্যের সত্যতা নিশ্চিত করে এবং জেমিকে অস্ট্রেলিয়াগামী জাহাজে তোলা হয়। জাহাজে জেমির সঙ্গে জ্যাকির প্রাক্তন জাহাজ *এমারেল্ডের* ইয়ান ম্যাককনাঘি এবং আর্থার ম্যাকব্রাইডের পাশাপাশি প্রাক্তন নাবিকদের অন্যান্য সদস্যদের দেখা হয়।

*লরেলাই লি* জিব্রাল্টারে পৌঁছায়। তাদের জাহাজটির তিন দিন সেখানে থাকার কথা। অন্যান্য দলের সদস্যরা হ্যামক খাটানোর ভালো স্তরটি কিনতে অর্থ উপার্জনের জন্য তাদের পেশা চালিয়ে যায়। পরের দিন জ্যাকি তার সাঁতারের পোশাক পরে ডকে যায়। সে লোকেদের জলে কয়েন ছুঁড়ে ফেলার জন্য আমন্ত্রণ জানায় যা সে উদ্ধার করে আনবে। সে সারাদিন ডকে কাজ করে, তবুও তার আয় অন্যান্য দলের সদস্যদের ধারেকাছেও পৌঁছায় না। পরে জ্যাকি দেখতে পায় যে জাহাজে আরও কয়েকজন মেয়েকে তোলা হচ্ছে—যাদের মধ্যে একজন ছিল মাইরেড। মাইরেডকেও অস্ট্রেলিয়ায় যাবজ্জীবন কারাদণ্ড দেওয়া হয়েছে। মাইরেড জ্যাকিকে তার গ্রেপ্তারের কাহিনি এবং তার গর্ভবতী হওয়ার কথা বলে। জ্যাকি যখন মুদ্রার জন্য ডুব দিতে থাকে তখন সে *উলভারিন* জাহাজের কিছু পুরানো জাহাজী সঙ্গীকে দেখতে পায়। সে তার বস্টনের পুরানো সঙ্গী গালি ম্যাকফারল্যান্ডকেও দেখতে পায়, যে তাকে মাতাল অবস্থায় আঘাত করার পর জ্যাকি তাকে ব্রিটিশ নৌবাহিনীর একটি জাহাজে তুলে দিয়েছিল। সে জ্যাকিকে বলে যে তার জন্যই সে আজ সুস্থ এবং সে কারণে সে জ্যাকির কাছে কৃতজ্ঞ। *লরেলাই লি* জিব্রাল্টার ত্যাগ করার পর ক্যাপ্টেন চারটি ভিন্ন দলের মধ্যে হ্যামক খাটানোর জায়গা নিলামে তোলে। বাকি তিনটি দল হ্যামক খাটানোর সেরা জায়গার জন্য জ্যাকি এবং তার দলের সদস্যদের চেয়ে বড় অঙ্কের দর হেঁকে তাদের নিলামে হারিয়ে দেয়। কিন্তু আসল ব্যাপার হলো শুরু থেকে এটিই ছিল জ্যাকির পরিকল্পনা। জ্যাকি এবং তার দলের সদস্যরা লন্ড্রি কক্ষকে তাদের থাকার জায়গা করে নেয়। জ্যাকি *লরেলাই লি*র প্রাক্তন মালিক হওয়ায় অতিরিক্ত গদি কোথায় রাখা আছে তা তো তার জানা ছিলই, এবার সে শুধু ছুতোরকে দিয়ে তার দলের জন্য যমলশয্যা (বাঙ্ক বেড) তৈরি করিয়ে নেয়।

লরেলাই জাহাজ তার গন্তব্যের দিকে এগিয়ে যেতে থাকে। ক্যাপ্টেন তার কেবিনে নৈশভোজ পার্টি রাখা শুরু করেন, যেখানে জাহাজের অফিসাররাও উপস্থিত থাকে। জ্যাকিও সেখানে উপস্থিত থাকে, তবে বিনোদনের জন্য। এই পার্টিগুলিতে মেজর জর্জ জনস্টন নামের এক অফিসার এস্থার আব্রাহাম নামে জ্যাকির দলের একটি মেয়ের সাথে যোগ দেয়। এক নৈশভোজের রাতে তারা তাদের বাগদানের ঘোষণা দেয় এবং পরের দিন তাদের বিয়ে হয়। বিয়ের পর ক্যাপ্টেন, হিগিন্সকে নিজের জন্য একটি মেয়ে খুঁজে নিতে প্ররোচিত করেন। হিগিন্স এই সুযোগটি গ্রহণ করে নিজেকে এবং জ্যাকিকে সুরক্ষিত রাখার জন্য তাকে স্ত্রী হিসেবে গ্রহণ করে। ফার্স্ট মেট মি. রুগার কিছুদিন থেকেই জ্যাকির উপর নজর দিচ্ছিল; জ্যাকির হিগিন্সকে বিয়ে করায় অন্তত কিছুটা হলেও তার বাড়া ভাতে ছাই ঢেলে দেওয়া গেছে। এদিকে জ্যাকি তাদের বিয়েকে কেন্দ্র করে হিগিন্সের সাথে ক্রমাগত ছিনালি করতে থাকে—কখনো সে তাকে তাদের কেবিনের চৌকাঠ পেরিয়ে কোলে করে নিয়ে যেতে বলে, কখনো আবার তাকে "প্রাণের স্বামী জন" ইত্যাদি বলে ডাকে। সেই রাতে জ্যাকি এবং হিগিন্স বিছানায় নানারকম শব্দ করতে থাকে যাতে তাদের বিয়ে দেখতে হোক না হোক অন্তত শুনতে সত্যি মনে হয়। জ্যাকি মজা করে হিগিন্সের কোমরের নিচে হাত ঠেলে দেয় এবং তাকে জিজ্ঞাসা করে যে যেহেতু তারা আইনত বিবাহিত তাই সে কি তার কাছে কিছু আশা করে নাকি ইত্যাদি ইত্যাদি। তারা দুজনেই এই কথায় বেশ একচোট হেসে ঘুমিয়ে পড়ে।

এরপর জাহাজটি ভারতে পৌঁছায়। জ্যাকি ও মাইরেড হিগিন্স এবং ক্যাপ্টেন লাফটনের সাথে ভারত ঘুরে দেখতে বের হয়। ঘুরতে ঘুরতে তারা অন্যদের থেকে আলাদা হয়ে যায়। রবি নামে একটি ছোট ছেলে তাদের আশেপাশে ঘুরিয়ে দেখানোর প্রস্তাব করে। রবি অস্পৃশ্য সম্প্রদায়ের সদস্য এবং মা মারা যাওয়ার পর এখন সে অনাথ। রবি তাদের আশেপাশে ঘুরিয়ে দেখায় এবং তাদের মুদ্রা ভারতীয় টাকায় ভাঙিয়ে দেয়। মেয়েরা যেহেতু খুব লোকের চোখে পড়ছিল তাই রবি তাদের টাকা দিয়ে ভারতীয় পোশাক কিনে দেয়। সে তাদের দেবী কালী এবং দেবতা গণেশ সহ বিভিন্ন ভারতীয় দেব-দেবী দেখায়। কিছু ভারতীয় খাবার খাওয়ার পর জ্যাকিরা হাতির পিঠে চড়ার সুযোগ পায়। হাতিতে চড়ে জ্যাকি এবং মাইরেড একটি শোভাযাত্রার অংশ হয়ে শহর জুড়ে ঘুরে বেড়ায়। শোভাযাত্রা যখন শেষ মাথায় পৌঁছায় তখন গভর্নরের বক্সে ক্যাপ্টেন লাফটন এবং হিগিন্সকে বসে থাকতে দেখা যায়। জ্যাকি একটু দুষ্টুমি করার সিদ্ধান্ত নেয়। হাতির উপর জ্যাকি মাইরেডের সামনে দাঁড়িয়ে দেবী কালীর অনুকরণ করে তার হাত ছড়িয়ে দেয়। এতে কালী অনুসারীরা ক্ষুব্ধ হয় এবং জ্যাকি এবং মাইরেডকে তাড়া করে। রবির দেখানো পথে তারা দৌড়াতে থাকে। সে তাদের জাহাজে নিয়ে যায় যাতে তারা নিরাপদ থাকে। জ্যাকি বুঝতে পারে যদি তারা রবিকে এখানে ফেলে যায় তাহলে কালীর অনুসারীরা তাদের সাহায্য করার জন্য তাকে মেরে ফেলবে, তাই সে রবিকে ধরে জাহাজে তুলে নেয়। জাহাজটিকে অবিলম্বে বন্দর ছেড়ে যেতে বলা হলে ক্যাপ্টেন লাফটন ক্ষুব্ধ হন।

এরপর আবার জ্যাকিকে লেখা জেমির চিঠির দিকে উপন্যাসের মোড় ফেরে। তবে এই চিঠিটি লিখিত নয় বরং জেমির মস্তিষ্কে ঘোরা চিন্তার মাধ্যমে পাঠককে এর কথা জানানো হয়। জেমি এবং অন্যান্যরা *সারবেরাস* জাহাজে আছে। প্রতিদিন কয়েদীদের ব্যায়াম এবং তাজা বাতাস খেতে কিছু সময়ের জন্য ডেকে যেতে দেওয়া হয়। জেমি দাঙ্গার পরিকল্পনা করে। ইয়ান এবং আর্থার কিছু রক্ষীর সম্পর্কে কটূক্তি করে একটি গান গেয়ে চিত্তবিক্ষেপ তৈরি করে। কর্পোরাল ভ্যান্স এবং সার্জেন্ট ন্যাপার নামের ওই দুই রক্ষী ক্ষুব্ধ হয় এবং কিছু কয়েদীকে মারতে শুরু করে। এই চিত্তবিক্ষেপের সুযোগে জেমি ডেক থেকে একটি বিলেয়িং পিন (যে অপসারণযোগ্য খিল বা গোঁজের সঙ্গে জাহাজের পালের দড়ি বাঁধা হয়) খুলে নিয়ে তার কাপড়ের নিচে লুকিয়ে রাখে।

*লরেলাই লিতে* সপ্তাহের পর সপ্তাহ কেটে যায়। একদিন ভায়োলেটা অ্যাটকিন্স এবং জেন হুইলডেন নামের দুই মেয়ের মধ্যে ঝগড়া শুরু হয়। তারা একজন পুরুষকে নিয়ে ঝগড়া করছিল। জ্যাকি ঝগড়া থামানোর চেষ্টা করে কিন্তু নিজেই এর মাঝে জড়িয়ে যায়। জাহাজে ঝগড়া করা ছিল নিষিদ্ধ এবং এর জন্য চাবুক মারার শাস্তি নির্দিষ্ট ছিল। তবে এবার মি. রুগার মেয়েদের শাস্তি দেওয়ার জন্য পানিতে চুবানোর টুল তৈরি করার সিদ্ধান্ত নেন, যেখানে বসিয়ে মেয়েদের দশ সেকেন্ডের জন্য সমুদ্রের পানিতে ডুবিয়ে রাখা হবে। জ্যাকি বুঝতে পারে যে অন্য মেয়ে দুটি এই শাস্তি সহ্য করতে পারবে না এবং তাদের ভাগের শাস্তি সে নিজে নিয়ে নেয় অর্থাৎ তাকে ৩০ সেকেন্ডের জন্য পানির নিচে থাকতে হবে। জ্যাকিকে পানির নিচে ডুবিয়ে দেওয়ার সাথে সাথে সে সেকেন্ড গণনা করে। শীঘ্রই সে বুঝতে পারে যে তাকে যতটা সময় ধরে রাখার কথা ছিল তার চেয়ে বেশি সময় ধরে রাখা হচ্ছে। জ্যাকি শীঘ্রই অজ্ঞান হয়ে যায় এবং ডেকের উপর জেগে ওঠে। হিগিন্স তাকে বলে যে দড়ি উপরে টেনে তোলার কপিকলে কিছু একটা আটকে গিয়েছিল। হিগিন্সের ধারণা জিনিসটা কাপড় বোনার সুচ ছিল। মিসেস বার্নসলি, মিসেস ম্যাকডোনাল্ড এবং মিসেস বেরি ছিল অন্যান্য দলের নেতা; তারা জ্যাকিকে খুব একটা পছন্দ করত না। তারা হিগিন্সের কাছে এসে জ্যাকিদের বলে যে যদিও তারা জ্যাকির সাথে খুব একটা মানিয়ে নিতে পারেনি, তবুও তারা তার ক্ষতি করার চেষ্টা করেনি। ঠিক তখনই রবি জ্যাকিকে একটি জাহাজ আসার খবর দিতে আসে।

*সারবেরাস* জাহাজ দেখতে সব মহিলারা ডেকে আসে। দুই জাহাজের ক্যাপ্টেন যখন খবর আদান-প্রদান এবং যাত্রী বিনিময় করার চেষ্টায় ব্যস্ত তখন জ্যাকি সেই জাহাজে তার পুরানো আইরিশ নাবিক সঙ্গীদের দেখতে পায়। জ্যাকি তার পুরানো নাবিকদের আরও অনেককে দেখতে পায়, যার মধ্যে মাইরেডের স্বামী ইয়ানও ছিল। মাইরেড ইয়ানের দিকে ফিরে চিৎকার করে, উত্তরে ওই জাহাজের নাবিকরাও চিৎকার করে। জ্যাকিকে দেখে ম্যাকব্রাইড চিৎকার করে বলে, "ফ্লেচার, এটা যে তোমার জ্যাকি"। জ্যাকি ও মাইরেড জাহাজের কিনারায় দাঁড়িয়ে থাকে, তবে তাদের অন্য জাহাজে লাফিয়ে পড়তে বাধা দেওয়া হচ্ছে। ক্যাপ্টেন তাদের বলেন যে ওই জাহাজে দাঙ্গা করা কয়েদীদের শাস্তি দেওয়া হচ্ছে। জ্যাকি ও মাইরেড জেমি এবং ইয়ানকে মারধর করতে দেখে তাদের পুরুষদের বাঁচাতে/সান্ত্বনা দেওয়ার জন্য সুযোগ বুঝে *সারবেরাসে* ঝাঁপিয়ে পড়ে। রক্ষীরা জ্যাকিকে জেমিকে মার খেতে দেখতে বাধ্য করে, মাইরেড এবং ইয়ানের ক্ষেত্রেও তারা একই কাজ করে। কিন্তু পরে যখন জ্যাকি জেমিকে (যে প্রায় অজ্ঞান হতে চলেছে) চুমু খাচ্ছিল, তখন সে কৌশলে তার ছুরি জেমির বুটের মধ্যে রেখে দেয়। ক্যাপ্টেন মেয়েদের ছুঁড়ে ফেলে জাহাজ নিয়ে চলে যান।

তারা *লরেলাই লিতে* ফিরে আসে। মেয়েদের যাত্রা অব্যাহত থাকে এবং ফার্স্ট মেট রুগার জ্যাকি ও মাইরেডের দিকে নজর রাখতে শুরু করে। একদিন ডেকে পার্টি করার সময় রীতিমত মদ্যপ অবস্থায় ক্যাপ্টেন সবকিছু আরও চাই বলে চিৎকার করে উঠেন) এবং ওখানেই মারা যায়। তার অন্তিম শব্দটি ছিল, "আরও।"

রুগার ক্যাপ্টেন হওয়ার পর সবাই যতটা সম্ভব নীচের ডেকে থাকতে শুরু করে। রুগার মদের নেশায় বুঁদ হয়ে উন্মত্তের মত যাকে সামনে পায় তার উপর নির্মম নির্যাতন করতে শুরু করে। সে জ্যাকি এবং মাইরেডের পিছনে লাগাও চালিয়ে যেতে থাকে। শেষে জাহাজের সমস্ত দল রুগারের হাত থেকে সুরক্ষিত থাকার জন্য একে অপরের সাথে এবং জাহাজের অফিসারদের সাথেও সাময়িক সন্ধি করার সিদ্ধান্ত নেয়। এদিকে জেমির দল *সারবেরাস* জাহাজ হাইজ্যাক করার ফন্দি আঁটে। তাদের পরিকল্পনা মাফিক তারা জাহাজ হাতানোর পর নিকটতম বন্দরে গিয়ে রসদ সংগ্রহ করবে, তারপর তাদের প্রেমিকাদের উদ্ধার করতে অস্ট্রেলিয়ায় পাড়ি দেবে। তাদের সুযোগ আসে ক্যাপ্টেনের জন্মদিনে—সেদিন নাবিকরা সব নেশায় টলমল এবং তাদের পাহারায় থাকা অন্য জাহাজটি আরও গুরুত্বপূর্ণ একটি জাহাজকে পাহারা দিতে চলে গেছে। জেমিরা একটি মুগুর আর যথেষ্ট পরিমাণে দড়ি চুরি করতে সক্ষম হয় এবং পরের রাতেই তাদের দখল অভিযান শুরু করার পরিকল্পনা করে। রক্ষীরা পাশ দিয়ে যাওয়ার সময় ম্যাকব্রাইড জ্যাকি, সে এবং জেমিকে নিয়ে অশালীন একটি রসিকতা করতে শুরু করে। জেমি রেগে আর্থারকে বলে যে পরে সে এর হিসাব বরাবর করে নেবে।

পরের রাতে প্যাড্রিক এবং ইয়ান তাদের পাহারায় থাকা ওয়েসলিংকে *উলভারিনে* জ্যাকির হাতে সে কিরকম মার খেয়েছিল তা নিয়ে উত্তেজিত করতে থাকে। তারা তার নাকাল হওয়া নিয়ে মদ্যপানের সময় গাওয়া আইরিশ সুরে একটা গানের মতো তৈরি করে তাকে ঠাট্টা করতে থাকে। শীঘ্রই উইজেলটা তাদের মারতে দরজা খুলে ভেতরে আসে কিন্তু ডুগান তাদের চুরি করা বেইলেং পিন দিয়ে আঘাত করে তাকে অজ্ঞান করে ফেলে। তারা উইজেলের চাবি দিয়ে নিজেদের শৃঙ্খলমুক্ত করে এবং অন্য দুই প্রহরীর বেরিয়ে আসার জন্য অপেক্ষা করে। অন্য দুই প্রহরী পাশ দিয়ে হেঁটে যাওয়ার সময় তরুণ ড্যানিয়েল কনলি তার বয়োজ্যেষ্ঠ এবং খারাপ কারাসঙ্গীদের থেকে তাকে রক্ষা করার জন্য অনুরোধ করে। প্রহরীরা তার সাথে নিজেরাই মজা করার জন্য তাকে তালা খুলে বাইরে আনার সিদ্ধান্ত নেয় (তারা মূলত তাকে ধর্ষণ করতে চাইছিল), কিন্তু তালা খুলতেই জেমি এবং ম্যাকব্রাইড তাদের দুজনকেই হত্যা করে। জেমির দল রক্ষীদের ইউনিফর্ম চুরি করে, জাহাজের অস্ত্রশস্ত্র লুট করে এবং অন্যান্য রক্ষীদের বেশিরভাগকে হত্যা এবং আহত করে তাদের একটি লাইফ রাফটে নামিয়ে দেয়। তারা জাহাজের সম্পূর্ণ নিয়ন্ত্রণ লাভ করে এবং বাটাভিয়ার (জাকার্তা) উদ্দেশ্যে যাত্রা করে। জেমি এবং ম্যাকব্রাইড এটিকে তাদের হিসেব বরাবর করার লড়াইয়ে নামার জন্য একটি উপযুক্ত সময় বলে মনে করে। জেমি লড়াইয়ে জয়ী হয়ে ক্যাপ্টেনের পদ দখল করে এবং তার অফিসারদের নিযুক্ত করে। ইয়ান নিযুক্ত হয় ফার্স্ট মেট, প্যাড্রিক সেকেন্ড এবং ম্যাকব্রাইড থার্ড।

এদিকে রুগার অবশেষে ঠিক করে যে সে যথেষ্ঠ অপেক্ষা করেছে এবং জ্যাকিকে তার কক্ষে আসতে আদেশ করে। জ্যাকি রাজি হয় না, সে তাকে বলে যে সে বিবাহিত; আর যদি সে তাকে জোর করে তাহলে এটি ধর্ষণ হবে। রুগার তাকে বলে যে সে তার জাল বিবাহের কথা জানে এবং এবার জ্যাকি এবং মাইরেড উভয়কেই তার কক্ষে যেতে বলে। মাইরেড তাকে পিছু হটতে বলে এবং জানায় যে সে গর্ভবতী। জ্যাকি মাইরেডকে বাঁচানোর চেষ্টা করে রুগারকে বলে যে সে জ্যাকিকে পেতে পারে তবে তাকে মাইরেডকে ছেড়ে দিতে হবে। কিন্তু রুগার রাজি হয় না। বরং রাগে উন্মত্ত হয়ে মাইরেডের পেটে ঘুষি মারে, যার ফলে মাইরেডের গর্ভের সন্তান মারা যায়। রুগার তার কেবিনে ফিরে যায় যখন অন্য নারীরা মাইরেডের শুশ্রূষা করতে থাকে। রাগে উন্মত্ত জ্যাকি রুগারকে লক্ষ্য করে তীর ছোড়ে কিন্তু রুগার মাথা নিচু করে পালানোয় সেটি লক্ষ্যভ্রষ্ট হয়। হত্যাপ্রচেষ্টার দায়ে অফিসাররা যাতে জ্যাকিকে হত্যা করতে না পারে সেজন্য বেশিরভাগ নারী জাহাজের নীচের ডেকে নিজেদের আটকে রাখে। তারা অফিসারদের জানিয়ে দেয় যে শুধুমাত্র যদি তারা পূর্বের সন্ধির শর্ত মানতে রাজি থাকে তবেই তাদের রসদ সংগ্রহ করতে ঢুকতে দেওয়া হবে।

ডেকের নিচে জ্যাকি এবং হিগিন্স তাদের দুজনের জন্য একটি অস্থায়ী ঘর তৈরি করে এবং রবি ও তাদের বানর জোসেফিন মিলে বিভিন্ন বিষয়ে আলোচনা করে, যাকে তারা ভারত থেকে তুলে এনেছিল। হিগিন্স জ্যাকিকে বলে যে রুগারের কোনও অভিযোগে দোষী সাব্যস্ত হওয়ার সম্ভাবনা কম, যদিও খুনের চেষ্টার জন্য তাকে ফাঁসি দেওয়া হতে পারে। জ্যাকি অস্পষ্টভাবে উপলব্ধি করে যে তার একমাত্র আশা হল যদি জেমি তাকে সাহায্য করে, কিন্তু সেটাও খুব সম্ভব বলে মনে হয় না। ঠিক তখনই একটি জাহাজ দেখা যায় এবং জ্যাকি দৌড়ে আসে—দেখার জন্য যে সেটা জেমির কিনা।

কিন্তু দেখা গেল সেটি চীনা জলদস্যুদের জাঙ্ক (সমতল পাটাতনের বর্গাকার পালবিশিষ্ট চীনা নৌযান) জাহাজ। দস্যুরা দূর থেকে তাদের উপর ফসফরাস রকেট নিক্ষেপ করে আক্রমণ করতে শুরু করে। তখন জ্যাকি সিদ্ধান্ত নেয় যে আগুন দিয়েই আগুনের মোকাবিলা করতে হবে—তার দাম দিয়ে কেনা জাহাজের ক্ষতি কাউকে সে করতে দেবে না। সে নিজের কয়েকটি তীর এবং সেইসাথে কিছু জ্বলন্ত পিচ নিয়ে রবির সাথে একটি লাইফ বোটে নেমে পড়ে—তার *লরেলাই লিকে* রক্ষা করার জন্য। জ্যাকি শত্রু জাহাজের পালে আগুন ধরিয়ে দিতে সক্ষম হয়, যা খড়ের মতো উপাদান দিয়ে তৈরি হওয়ায় দ্রুত পুড়ে ছাই যায়। কিন্তু তাদের পাল পুড়িয়ে দেওয়ায় এবার চীনারা জ্যাকির দিকে তীর ছুঁড়তে আরম্ভ করে এবং জ্যাকি ও রবিকে বন্দী করে ফেলে।

শত্রু জাহাজে নিয়ে যাওয়ার পর এক নারী জ্যাকির মৃত্যুদণ্ড স্থগিত করেন। তার বলা কথাগুলো এক ইতালীয় সন্ন্যাসী জ্যাকিকে অনুবাদ করে শোনান। চেং শি নামক ওই নারী ছিলেন চীনা জাহাজের প্রধান। তিনি সন্ন্যাসীকে জ্যাকির পুরো জীবনী লিপিবদ্ধ করতে নির্দেশ দেন। সন্ন্যাসী এবং জ্যাকি কথা বলতে বলতে একসময় জ্যাকি জানতে পারে যে চেং শি এই অঞ্চলের সবচেয়ে দুর্ধর্ষ জলদস্যু এবং তার অধীনে ছিল শত শত নৌবহর। সন্ন্যাসী তাকে এই নিয়ে উপহাস করেন, কারণ মাত্র এক মিনিট আগেই জ্যাকি গর্ব করেছিল যে তার জলদস্যু জীবনে সে দুটি জাহাজের নেতৃত্বে ছিল।

ব্রাদার আর্কাঞ্জেলো রোস্সেত্তি নামের ওই সন্ন্যাসিটি জ্যাকিকে বলেন যে চেং শি তার প্রতি মুগ্ধ এবং তাকে সে নিজের কাছে রাখতে চান। চেং শির সাথে তার কেবিনে দেখা করার সময় তিনি জ্যাকিকে বলেন যে তিনি তার গল্প বিশ্বাস করেন না। এতে জ্যাকির মেজাজ বিগড়ে যায়। সে তার কথার প্রমাণ দেওয়ার জন্য কেমন করে সমুদ্রে ডুব দিয়ে সে মুদ্রা তুলে আনতে পারে তা দেখাতে যায়। জ্যাকি তার সমস্ত পোশাক খুলে পানিতে ঝাঁপ দিয়ে দ্রুত মুদ্রাটি তুলে নেয়, কিন্তু বেশ খানিকক্ষণ ধরে পানির নিচেই থাকে যাতে মনে হয় যেন সে ডুবে গেছে। সে জাহাজের চারপাশে সাঁতার কাটতে থাকে, তারপর হঠাৎ ডেকের উপর লাফিয়ে উঠে চেং শিকে অবাক করে দেয়। জ্যাকির দক্ষতায় মুগ্ধ হয়ে জলদস্যুটি জ্যাকিকে তার ছায়াতলে নিয়ে নেয়। সে জ্যাকিকে আধুনিকতম চীনা পোশাকে সাজিয়ে তোলে এবং তার সঙ্গে আদুরে পোষা প্রাণীর মতো আচরণ করতে থাকে।

এরপর উপন্যাসের ধারা জেমির দিকে ফেরে। জেমির জাহাজ সমুদ্রের মাঝখানে আটকে আছে—হাওয়া না থাকায় তারা কোথাও যেতে পারছে না। চীনা জলদস্যুরা প্রতিনিয়ত তার জাহাজের উপর নজর রেখে যাচ্ছে, কখন আক্রমণ করে বসে এই ভয় তাকে কুরে কুরে খাচ্ছে।

পরে চেং শির কেবিনে জ্যাকি জানতে পারে যে সে সবসময় তার কাছে একটি বুদ্ধ মূর্তি রাখে যাতে এটি তার একটি অপরিশোধিত ঋণের কথা মনে করিয়ে দেয়। জানা যায় এক মঠে লুটপাট চালানোর সময় চেং শি তাদের বিশাল সোনার বুদ্ধ মূর্তিটিও নেওয়ার চেষ্টা করেছিল, কিন্তু সেটি জলের তলায় ডুবে যায়। সমস্ত ভিক্ষুদের সেই মূর্তির পিছনে ঝাঁপ মেরে ডুবে যেতে দেখে সে এটিকে উদ্ধার করার প্রতিজ্ঞা করে। কিন্তু বিস্তর টানাটানি করেও সে মূর্তিটি তোলা যায়নি। শি ব্যর্থ হয়ে সেখানে জলের উপর একটি চিহ্ন রেখে চলে যায়।

এই ঘটনা জানার পরে জ্যাকির মনে পড়ে কিভাবে তার ডাইভিং বেল তাকে ডুবে যাওয়া স্প্যানিশ জাহাজের বো (জাহাজের অগ্রভাগ যেখান থেকে বাঁকা হতে শুরু করে) টেনে তুলতে সাহায্য করেছিল। পরের দিন সকালে জ্যাকি প্রস্তাব দেয় যে যদি চেং শি জেমি, *লরেলাই লির* যাত্রী (এবং জাহাজটি) এবং তাকে মুক্ত করে দেয় তাহলে সে মূর্তিটি উদ্ধার করে দেবে। এই কথা শুনে চেং শি রেগে যায় এবং জ্যাকিকে স্বাধীনতা চাওয়ার কথা ভাবার ধৃষ্টতা দেখানোর জন্যও চাবুক মারে, কিন্তু শেষমেশ জ্যাকি ছাড়া সবাইকে ছেড়ে দিতে রাজি হয়। জ্যাকি যে তার অধীনে এবং তার ছায়াতলে আছে একথা জ্যাকিকে বোঝানোর জন্য চেং শি তার সহকারীকে জ্যাকির গলায় শির চিহ্ন সোনালি ড্রাগনের উল্কি করতে নির্দেশ দেন।

তারা তৎক্ষণাৎ পথ পরিবর্তন করে *সারবেরাসের* দিকে যাত্রা করে। তাদের পরিকল্পনা হলো জাহাজ দখল করার পর তারা *লরেলাই লির* দিকে যাত্রা করবে। তবে তাদের একথা জানা ছিল না যে জেমি ইতোমধ্যে জাহাজের নিয়ন্ত্রণ নিতে সক্ষম হয়েছে। তারা নিরস্ত্র জাহাজের কাছে আসে এবং ঠিক যখন গুলি চালাতে যাবে তখনই জ্যাকি লক্ষ্য করে যে জাহাজে ব্যবস্থাপনার পরিবর্তন হয়েছে। জ্যাকি জাহাজে উঠে হত্যাযজ্ঞ থামিয়ে জেমিকে তার হাতের তরবারি ফেলে দিতে বলে। জেমি তরবারি ফেলে দেয় এবং জ্যাকি তাকে তার পরিকল্পনা শোনায়। অতঃপর দুটি জাহাজ একসাথে *লরেলাই লির* দিকে যাত্রা করে। একসাথে থাকায় জ্যাকি এবং জেমি একে অপরের সাথে অনেক সময় কাটাতে থাকে; কিন্তু এতে চেং শি বেশ অপ্রসন্ন হয়। তাদের একসাথে কাটানো সময়ের মধ্যে বাথটাবে কাটানো একটি অন্তরঙ্গ মুহূর্তও অন্তর্ভুক্ত ছিল। যেখানে জেমি বুঝতে পারে যে জ্যাকি জলদস্যুদের একরকম দাস হয়েই আছে এবং এতে সে ক্ষুব্ধ হয়। সে জ্যাকিকে তার সাথে লুকিয়ে চলে যেতে বলে কারণ তার আশঙ্কা জ্যাকিকে হয়ত পতিতা হিসেবে ব্যবহার করা হবে। জ্যাকি তাকে আশ্বস্ত করে এবং দ্রুত বিষয় পরিবর্তন করে জেমিকে জিজ্ঞাসা করে যে কয়েদীদের নিয়ে তার পরিকল্পনা কী। জেমি তাকে বলে যে সে জাহাজের মৃত ক্যাপ্টেনের ছদ্মবেশ নিয়ে কয়েদীদের পৌঁছে দেওয়ার বিনিময়ে টাকা সংগ্রহ করবে এবং তাকে নিয়ে ফিরে যাবে। জ্যাকি প্রশংসা করে বলে এটা দুর্দান্ত পরিকল্পনা, কিন্তু তার পক্ষে যে এখন ফিরে যাওয়া সম্ভব নয় সেকথা আর জেমিকে জানায় না। এরপর জেমি হিগিন্সের সাথে তার বিবাহ সম্পর্কে জিজ্ঞাসা করলে জ্যাকি তাকে বোঝাতে শুরু করে যে এটা কেবল একটি ছল ছিল, কিন্তু জেমি তাকে থামিয়ে দিয়ে বলে যে সে তাদের ভালো বন্ধু হিগিন্সের প্রতি কখনও ঈর্ষান্বিত হতে পারে না। জ্যাকি নিশ্চিত বুঝতে পারে যে জেমি ভাবছে সে আর কুমারী নেই। জ্যাকি প্রথমে তাকে বলতে চায় যে সে এখনও কুমারীই আছে, কিন্তু শেষমেশ কিছুই বলে না কারণ সে যাচাই করে নিতে চায় যে যদি সে কুমারী না হয় তবে জেমি তাকে আর আগের মত ভালোবাসবে কিনা।

তারা *লরেলাই লিতে* পৌঁছে জাহাজের উপর ওঠে। ইয়ান তার অজাতপুত্রকে হত্যা করার জন্য এবং মাইরেডের উপর হাত রাখার জন্য ক্যাপ্টেন রুগারকে হত্যা করে। আনন্দঘন পরিবেশের মধ্যে সকলের পুনর্মিলন ঘটে এবং সকলেই ডুবে যাওয়া বুদ্ধমূর্তির দিকে যাত্রা করে। হিগিন্স এবং জ্যাকি তাদের বিবাহ সম্পর্কে আলোচনা করে এবং বিবাহবিচ্ছেদে সম্মত হয়। হিগিন্স লক্ষ্য করে যে জ্যাকি যত তাড়াতাড়ি সম্ভব জেমির কাছে ফিরে যাওয়ার জন্য উদ‍্গ্রীব। যেহেতু তারা মুসলিম জলসীমার কাছাকাছি ছিল, তাই দুজনে দ্রুত মুসলিম পদ্ধতিতে তাদের বিবাহবিচ্ছেদ সম্পন্ন করে। নাবিকরা ডাইভিং বেল স্থাপন করে এবং জ্যাকি তার সাঁতারের পোশাক পরে মূর্তি উদ্ধারের জন্য ডুব দেয়। সে কিছুক্ষণের মধ্যেই সেটি তুলে আনে এবং চীনারা সেটিকে তার পূর্বের স্থানে বসিয়ে দেয়। কিন্তু এই প্রক্রিয়ায় চি-চি (চেং শির সহকারী) জলে পড়ে যায়। জ্যাকি তাকে বাঁচায় এবং নিজের সহকারী করে নেয়।

তারা আবার ফেরার পথ ধরে এবং জেমি ও জ্যাকিকে এবার একে অপরকে বিদায় জানাবার বেলা আসে। জেইমি ক্ষুব্ধ হয় এবং জলদস্যুদের সাথে লড়াই করতে চায় কারণ সে বিশ্বাস করতে পারছে না যে তারা তার জ্যাকিকে দাসী করে রেখেছে। জ্যাকি তাকে বলে যে ওরা তার সাথে ভালো ব্যবহার করছে, অনেকটা আদুরে পোষা প্রাণীর মতো। জ্যাকি আরও বলে যে জেমির তাকে নিয়ে চিন্তা করা উচিত নয় কারণ এশিয়া জুড়ে সে আরও অনেক অ্যাডভেঞ্চার করবে এবং জ্যাকি তাকে মনে করিয়ে দেয় যে সেই অ্যাডভেঞ্চারের কারণেই সে বহু বছর আগে *ডলফিন* জাহাজে উঠেছিল। সে তাকে অস্ট্রেলিয়ায় ফিরে গিয়ে তার পরিকল্পনামাফিক কাজ চালিয়ে যেতে বলে এবং জ্যাকিকে ভুলে অন্য কোথাও নতুন জীবন শুরু করতে বলে। জ্যাকি কাঁদতে শুরু করে, এবং যখন জেমি তাকে জড়িয়ে ধরার চেষ্টা করে তখন জ্যাকি তাকে বারন করে কারণ শি তাদের দেখছে; সে অপ্রসন্ন হলে তাদের দুজনকেই হত্যা করবে। জেমি প্রতিবাদ করে বলে যে সে তার স্বাধীনতার জন্য তাদের সকলের সাথে লড়াই করবে, কিন্তু জ্যাকি তাকে চলে যেতে বলে। জ্যাকি চেং শির কাছে শেষবারের মতো জেমিকে চুমু খাওয়ার অনুমতি চায়, কিন্তু জলদস্যু না বলে দেয়। জ্যাকির হৃদয় ভেঙে যায় এই ভেবে যে সে আর কখনও জেমিকে অনুভব করতে পারবে না। সে দুহাতে মুখ ঢেকে কাঁদতে থাকে। সন্ন্যাসী দ্রুত ব্যাখ্যা করেন যে চেং শি আসলে বলতে চেয়েছিলেন যে তিনি জ্যাকিকে এখানে ধরে রাখতে চান না, বরং তিনি চান জ্যাকি তার বাগ‍্দত্তর সাথে চলে যাক কারণ তার সোনার শিশুকে এত দুঃখ পেতে দেখা তার পক্ষে অসহ্য।

চেং শি হয়তো তার মন পরিবর্তন করতে পারে এই ভেবে তারা আর অপেক্ষা না করে দুজনে শির জাহাজ ছেড়ে দ্রুত তাদের জাহাজে উঠে অস্ট্রেলিয়ার উদ্দেশ্যে যাত্রা করে। অস্ট্রেলিয়া যাওয়ার পথে জ্যাকি এবং জেমি বেশিরভাগ সময় আলাদা জাহাজে থাকে এবং জ্যাকির জেমিকে তার কাছে ডাকার কোনো উদ্যম দেখা যায় না। সে জেমিকে বলে দেয় যে সে ব্যস্ত আছে। বাস্তবে জ্যাকি কেবল জেমির থেকে দূরত্ব বজায় রাখতে চাইছিল কারণ সে শারীরিক সম্পর্ক স্থাপনের জন্য প্রস্তুত বোধ করছিল না। সে জানত যে জেমির মনে এখন এটাই থাকবে, কারণ মাইরেড এবং ইয়ান তখন "আরেকটি আইরিশ সন্তান জন্মদানের চেষ্টায় ব্যস্ত" ছিল। তাছাড়া ম্যাকব্রাইডও তাকে জ্যাকির গা-মাখামাখি করা স্বভাব নিয়ে বেশ কথা শুনিয়েছিল।

অস্ট্রেলিয়ায় পৌঁছানোর পর জেমি এবং হিগিন্স দুটি জাহাজের ক্যাপ্টেন সেজে টাকা সংগ্রহ করে কয়েদীদের নামিয়ে দেয়। বেশ কিছু দূর চলে যাওয়ার পর তারা নিজেদের মধ্যে আলোচনা শুরু করে। জেমি ও জ্যাকি অবশেষে একান্তে নিজেদের মধ্যে কথা বলার সুযোগ পায়। জ্যাকি তাকে সিঙ্গাপুরে গিয়ে তার ভাগের অর্থের প্রতিটি কড়ি ব্যয় করে তার জাহাজকে অস্ত্রশস্ত্রে সজ্জিত করতে বলে। জেমি বিভ্রান্ত হয়ে পড়ে, কারণ সে ভেবে রেখেছিল যে এই সময়টি সে তার এবং জ্যাকির সম্পর্কের হারানো দিনগুলি পুষিয়ে নেওয়ার জন্য ব্যয় করবে। কিন্তু শেষমেশ সে তার বাগদত্তার কয়েকটি চুম্বন নিয়েই তার লক্ষ্য পূরণের উদ্দেশ্যে যাত্রা করে।

জ্যাকি পরে হিগিন্সের সাথে কথা বলে, ঠিক যেমনটি বলেছিল *ন্যান্সি বি. জাহাজে*, কিন্তু এবার সে হিগিন্সের সাথে একমত। সে স্বীকার করে যে বিয়ে করা এবং সন্তান লাভ তার আরও বড় হওয়া এবং জীবনে নিজের অবস্থা আরও মজবুত করা পর্যন্ত অপেক্ষা করতে পারে। হিগিন্স মৃদু হাসে। স্পষ্টই বোঝা যায় যে সে জানত যে জ্যাকি এই কথা বলবে।

জাহাজ দুটি আলাদা হওয়ার কয়েকদিন পর *ডার্ট* (*সারবেরাসের* সঙ্গী জাহাজ) জাহাজ অন্য স্থানে তার দায়িত্ব শেষ করে ফিরে আসে যাতে সারবেরাসকে খুঁজে তার সাথে যুক্ত হয়ে ইংল্যান্ডে ফিরে যেতে পারে। ডার্টের ক্যাপ্টেন *লরেলাই* জাহাজে উঠে আসে। জ্যাকি দেখতে পায় যে সে ব্যক্তি জোসেফ জ্যারেড, সেই লোকেদের মধ্যে একজন যার সাথে *উলভারিন* জাহাজে সেই কতকাল আগে তার সম্পর্ক ছিল। জ্যারেড জ্যাকিকে বলে যে এতকাল পরে অবশেষে সে জ্যাকির দেখা পেয়েছে এবং হিসেব অনুযায়ী জ্যাকির উপর তার কর্তৃত্ব রয়েছে কারণ সে এক পালিয়ে আসা বন্দী। জ্যারেড জ্যাকিকে তার বিছানায় চায়। জ্যাকি বিনয়ের সাথে না বলে এবং তার সিদ্ধান্তে অটল থাকে। কিন্তু তারপরও জ্যারেড তাকে বিছানায় টেনে নিয়ে যায়। ঠিক তখনই *সারবেরাস* জাহাজ এসে পড়ে, জেমি লরেলাইতে লাফিয়ে উঠে পড়ে এবং জ্যাকি হেসে জ্যারেডকে জিজ্ঞাসা করে, "এখন ঠিক কে কার বন্দী?"

তিন ক্যাপ্টেন তাদের অবৈধ আয়, জাহাজ এবং কোথায় থাকা যায় তা নিয়ে আলোচনা করে, যেহেতু জ্যাকি এবং জেমি উভয়ই এখন দাগি আসামি। জ্যারেড জোর দিয়ে বলে যে জ্যাকি এবং জেমিকে ধরিয়ে দেওয়া তার কর্তব্য (সে এখনও জ্যাকির প্রত্যাখ্যানের জন্য এবং এইবার জেমি উপস্থিত থাকায় সে জ্যাকির উপর নজর দিতে পারছে না বলে রেগে আছে)। কিন্তু অন্যদের অভিব্যক্তি এবং তাদের সশস্ত্র রক্ষীদের দেখে সে দ্রুত সম্মত হয় যে সে আলোচনার জন্য উন্মুক্ত। তারা একসাথে মিলে ঠিক করে যে *ডার্ট* তাদের সাথে ইংল্যান্ডে ফিরে যাবে যেখানে *সারবেরাস* এবং ডার্ট অবস্থান করবে এবং জেমি সেখানে তার আইনজীবীর সাথে আদালতে নিজের নির্দোষতা প্রমাণ করতে যাবে। ক্যাপ্টেন জ্যারেড তার প্রভাব খাটিয়ে জেমির পক্ষে সাক্ষ্য দেবে। জ্যাকি আইরিশ নাবিক এবং হিগিন্সের সাথে বস্টনে যাবে এবং ফেবার শিপিংয়ের কাজ চালিয়ে যাবে কারণ তার খালাসের সমস্ত সম্ভাবনা শেষ হয়ে গেছে।

তিনজন হাত মেলায় এবং তারা যখন টাকার ব্যাপারটা নিয়ে আলোচনা শুরু করতে যাচ্ছিল, ঠিক তখনই চি-চি চিৎকার করে তাদের সতর্ক করে দেয় যে একটি টাইফুন ঝড় দ্রুত এগিয়ে আসছে। উপন্যাসটি শেষ হয় জ্যাকির অত্যাসন্ন ঝড়ের ভয়ে ভীত হয়ে পড়ার মধ্য দিয়ে।

## চরিত্র
* **মেরি 'জ্যাকি' ফেবার**: উপন্যাসের নায়িকা। পরিবারের সবার মৃত্যুর পর সে অনাথ হয়ে পড়ে। প্রায় তেরো বছর বয়সে সে পুরুষ ছদ্মবেশ নিয়ে ব্রিটিশ নৌবাহিনীর একটি জাহাজে বালকভৃত্য হিসেবে যোগ দেয়। জ্যাকিকে রাজার সাথে প্রতারণার অভিযোগে দোষী সাব্যস্ত করা হয়েছে এবং অস্ট্রেলিয়ার পেনাল কলোনিতে যাবজ্জীবন কারাদণ্ড দেওয়া হয়েছে।
* **জেমস 'জেমি' ফ্লেচার**: জ্যাকির প্রকৃত ভালোবাসা। জেমিও রাজার সাথে প্রতারণার অভিযোগে দোষী সাব্যস্ত হয়েছে এবং অস্ট্রেলিয়ায় তাকে সাত বছরের কারাদণ্ড দেওয়া হয়েছে।
* **জন হিগিন্স**: জ্যাকির সহকারী। জ্যাকির কাছাকাছি থাকার জন্য সে লরেলাই লিতে পার্সারের সহকারী হিসেবে যোগ দেয়।
* **মাইরেড ডেলানি ম্যাককনাগি**: জ্যাকির বন্ধু এবং ইয়ান ম্যাককনাগির স্ত্রী। তাকেও অস্ট্রেলিয়াতে পাঠানো হয়।
* **ক্যাপ্টেন লাফটন**: লরেলাই লির ক্যাপ্টেন।

## প্রতিক্রিয়া
হিস্টোরিক্যাল নভেল সোসাইটির হয়ে লেখা লিসা অ্যান ভার্জ *দ্য ওয়েক অফ দ্য লরেলাই লিকে* "একটি বিজয়ী" সৃষ্টি বলে অভিহিত করেছেন এবং "সাতটি বইয়ের প্রিয় চরিত্রগুলিকে সামলানোর পর আরও একটি পূর্ণাঙ্গ দল যোগ করার" মধ্য দিয়ে প্রতিভাত মেয়ারের শক্তির কথাও তুলে ধরেছেন।

*বুকলিস্টের* ক্যারোলিন ফেলান উপন্যাসের কাহিনি বিন্যাসের প্রশংসা করে লিখেছেন যে, "মেয়ার জানেন কীভাবে উত্তেজনাপূর্ণ মুহূর্ত তৈরি করতে হয়, বিশেষ করে তা যদি হয় গভীর সমুদ্রে"। তবে তিনি এও উল্লেখ করেছেন যে, "জ্যাকি যখন সংক্ষিপ্তকাল ভারত ভ্রমন করে তখন তার মধ্যে সেই সময়ের কিছু সাংস্কৃতিক অসংবেদনশীলতা দেখা যায়"।

ক্যাথরিন কেলগ্রেন পঠিত অডিওবুকটিকে অডিওফাইল ইয়ারফোন অ্যাওয়ার্ড পুরস্কার প্রদান করে। যেখানে তারা উল্লেখ করে যে কেলগ্রেন "অসাধারণ পরিবেশনা" করেছেন। *স্কুল লাইব্রেরি জার্নাল* কেলগ্রেনের পঠনকে "অসাধারণ" বলে অভিহিত করে এবং এও যোগ করে যে এর ফলে "কাহিনিটি অসাধারণ নাট্যরূপ পেয়েছে।"

## তথ্যসূত্র

বিষয়শ্রেণী:মার্কিন শিশুতোষ উপন্যাস
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:জলদস্যু-সংক্রান্ত বই
বিষয়শ্রেণী:জলদস্যু-বিষয়ক উপন্যাস
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:জলদস্যু-বিষয়ক শিশুদের বই
বিষয়শ্রেণী:শিশুতোষ ঐতিহাসিক উপন্যাস